Ninsab kuntent ħafna narak hawn fi Brussell, Sur Viċi President. Tiftakar li l-aħħar li ltqajna kien ġo Varsavja. Dak kien kważi sena ilu. Kont assigurajtna, l-Ewropej, dwar l-appoġġ sħiħ tal-Istati Uniti għall-Ukraina u għall-Ewropa kollha f'mument kritiku, peress li fl-istess ġurnata Putin kien iddikjara uffiċjalment l-annessjoni tal-Krimea. Sfortunatament, hekk kif ninsabu flimkien hawn illum, il-qagħda hi saħansitra aktar drammatika minn 11-il xahar ilu. U għalhekk nitolbok tippermettili nibda bil-kummenti tiegħi dwar ir-Russja u l-Ukraina. Il-qagħda fl- qed teħżien ma' kull ġurnata li tgħaddi. Bħala ħbieb u sħab, l-Unjoni Ewropea u l-Istati Uniti neħtieġu nibqgħu spalla ma' spalla, nikkoordinaw l-isforzi tagħna u nsostnu l-pressjoni fuq ir-Russja għal kemm ikun hemm bżonn. Ma nistgħu naċċettaw ebda forma ta' aggressjoni, speċjalment l-aggressjoni ta' stat kontra ieħor. Ma naċċettawx kompromessi dwar l-indipendenza, is-sovranità u l-integrità territorjali tal-Ukraina. L-Unjoni Ewropea tibqa' marbuta totalment li tkompli tappoġġa lill-Ukraini, tgħinhom jirriformaw pajjiżhom u jsiru soċjetà moderna, prospera u demokratika. Sfida oħra li qed jiffaċċjaw iż-żewġ kontinenti tagħna u d-dinja hija l-estremiżmu u t-terroriżmu. L-attakki orrendi f'Pariġi u t-theddida ta' aktar attakki terroristiċi mhux se jintimidawna. Id-determinazzjoni li niddefendu l-valuri tagħna kompliet biss tissaħħaħ. Jeħtieġ nintensifikaw id-djalogu tagħna għall-ġlieda kontra t-terroriżmu, u nkomplu naħdmu mill-qrib flimkien biex nindirizzaw theddidiet globali bħal ma hi dik tal-ISIL. Fl-aħħar nett, irrid intenni d-deċiżjoni tal-Kunsill Ewropew f'Diċembru li tappella sabiex kemm l-Ewropa kif ukoll l-Amerika jagħmlu l-isforzi kollha biex sa tmiem din is-sena jikkonkludu n-negozjati għal Sħubija Trans-Atlantika ta' Kummerċ u ta' Investiment li tkun komprensiva u ta' vantaġġ għaż-żewġ naħat. Qed inkunu ambizzjużi, naf, iżda t-TTIP għandha potenzjal kbir ekonomiku kif ukoll politiku. Ippermettili nagħlaq. F'dawn l-oqsma kollha, irridu nirreżistu kull sforz maħsub biex jifred lid-dinja tal-Punent. Iż-żewġ kontinenti tagħna jeħtieġ norbtuhom dejjem aktar qrib xulxin. Bħala l-ħbieb kbar u s-sħab li aħna. Nirringrazzjak.